Colorado Springs
Store norske leksikon,Geografi,Verdens geografi,Nord- og Mellom-Amerika,USAs geografi,Byer i USA
Colorado Springs er nest største by i delstaten Colorado i USA med 472 688 innbyggere (U.S. Census, 2018). Byen inngår i en større byregion (metropolitan area) med omkring 739 000 innbyggere.
Colorado Springs ligger omkring 1800 meter over havet ved foten av fjellet Pikes Peak øst i Southern Rocky Mountains. Byen ligger ved den lille elven Fountain Creek, 97 kilometer sør for Denver.Navnet er etter kilder langs Monument Creek og er fra 1879. Befolkning 78,8 prosent av befolkningen er ikke-latinamerikanske hvite, 16,1 prosent er latinamerikanske hvite, 6,3 prosent er afrikansk-amerikanere, 3,0 prosent er asiater og nordamerikanske urfolk utgjør 1,0 prosent.Colorado Springs hadde en sterk økning av innbyggertallet mellom 1880 og 1910, samt mellom 1950 og 2000, og det har hele tiden vært stigende. Økonomi og kultur De viktigste næringsveiene er forsvarsinstitusjoner, høyteknologisk industri og turisme. Det er flere store militære installasjoner, blant annet luftkrigsskolen United States Air Force Academy og hovedkvarteret for NORAD (North American Aerospace Defense Command). I nærområdene ligger fire flyvåpenbaser. Viktige aktører innen utvikling og drift av forsvarsmateriell er blant annet Northrop Grumman og Lockheed Martin. En stor del av byens økonomi baserer seg på bedrifter til produksjon av høyteknologisk utstyr, deriblant Verizon Business, Storage Networking Industry Association og Microchip Technology. Turisme er tredje største sysselsetter. Tjenestesektoren er for tiden i vekst.Hovedkontoret til USAs olympiske komité og USAs olympiske og paralympiske treningssenter samt flere nasjonale idrettsforbund ligger i Colorado Springs.Det er fem universiteter og flere høyskoler i Colorado Springs. Lengst vest ligger naturparken Garden of the Gods. Det er flere store parker, blant annet Monument Valley Park, Austin Bluffs Park, Palmer Park og Memorial Park. The Urban Trail System er et omfattende system av stier i byen for spaserturer, løping og sykling.Årlige kulturbegivenheter er blant annet PrideFest i juli, Pikes Peak Ascent and Marathon på sensommeren og The Colorado Springs Festival of Lights i desember.Det er en rekke årlige musikkarrangementer og flere teatre i Colorado Springs. Av operaer kan nevnes Opera Theatre of the Rockies og Colorado Springs.Blant mange mye besøkte museer er flymuseet National Museum of World War II Aviation, vogn- og bilmuseet Penrose Heritage Museum, det lokalhistoriske Colorado Springs Museum og ProRodeo Hall of Fame. Historie Arapaho-, ute- og cheyenne-folkene var de første kjente innbyggerne i området. Tidlige nybyggere organiserte Old Colorado City der hvor Fountain Creek og Camp Creek flyter sammen under et gullrush i 1859, og stedet var hovedstad i Colorado-territoriet fra 1861 til 1862, da Denver overtok som hovedstad. Fountain Colony ble grunnlagt som feriestedet Colorado Springs av general William Jackson Palmer i 1871 og fikk jernbaneforbindelse med Denver samme år. Stedet ble besøkt blant annet av engelske turister som oppsøkte tørt klima, mye solskinn og mineralholdige kilder.Colorado Springs fikk bystatus i 1886 og vokste sterkt etter gullfunn ved Cripple Creek utenfor byen i 1891. I 1892 ble Pike National Forest etablert nær byen. I 1917 ble Old Colorado City slått sammen med Colorado Springs.Militært nærvær satte preg på Colorado Springs under andre verdenskrig, og tilstedeværelsen ekspanderte i tiårene som fulgte. Hovedkvarteret til NORAD ble etablert nær Colorado Springs i 1958.University of Colorado Colorado Springs ble etablert i 1965. I 1977 ble tidligere Ent Air Force Base på Knob Hill et olympisk treningssenter. I 1981 og 2008 ble flere områder som økte byens areal annektert. Les mer i Store norske leksikon USA USAs geografi